Ә сез хезмәт хакыннан канәгатьме? (Сораштыру)

	Россиялеләрнең 44 проценты хезмәт хакы бер урында торса торсын, әмма булганын гына киметмәсәләр ярар иде дип борчыла. Икенче яктан, халыкның 65 проценты хезмәтеңә, тырышлыгыңа карап акча түләмиләр дигән фикердә. Хезмәт хакы артасына да артык өметләнмиләр. Сүз уңаеннан, икътисадый кризиска сылтап, РФ Дәүләт Думасында да айлык керемнәрен киметергә җыеналар икән. Алар хезмәт хакларын 10 процентка киметеп, дәүләтнең чыгымнарын азайтып, файда эшләмәкче.  	 Күпчелек депутатлар моны хуплый. Дөрес, “Бердәм Россия” депутаты Франц Клинцевич моңа борчылып: “Депутат та кеше, аның да ашыйсы килә!” – дип белдерде. Шунысын әйтергә кирәк:  Россия Президенты фәрманы нигезендә депутатлар ай саен 420 мең сум акча ала, әле моңа өстәп квартал саен аларга 81,5 мең сум күләмендә премия дә бирелә. Ә сез үзегезнең хезмәт хакыннан канәгатьме? 

Ватаным Татарстан

	№ 27 | 28.02.2015	


